
ZER EGIN ZARAMAREKIN? 

Zaramen arazoa gero eta larriagoa da, eta Euskal Herriko zabortegiak gainezka daude 
Arazoa neurri batean konpondu ahal izateko, herritarren artean zarama gutxiago sortzeko 
jokabidea sustatu beharko litzateke, baina zer egin dagoeneko geurean zartatzeko zorian 
dugun zabor-poltsa handiarekin? Zein kudeaketa-bide da egokiena? Birziklatzea konpostajea, 
erraustegiak...? Aldizkarian lau iritzi jaso ditugu; hona hemen bat: 

Egia da gizarteak gero eta zarama gehiago, kutsagarriagoa eta birziklagaitzagoa sortzen 
duela. Horren arrazoia kontsumo-ohiturak eta "erabili eta bota" delakoaren moda dira. 
Kristalezko ontzi batek asko irauten du, ehunka alditan erabili dezakegu, eta gero birziklatu, eta 
agian berriz edalontzi bihurtuko da. Baina plastikozko edalontzi batek fabrikazio kutsagarria izan 
du, behin baino ez dugu erabiliko, eta birziklatzea berria egitea baino garestiagoa izango da. 

Murrizketa zaramen arazoari irtenbidea emateko oinarria da; epe labur, ertain eta luzerako 
irtenbidea da. Irlandan supermerkatuetako poltsa zuriekin arazoa zuten, baina legez 
supermerkatu guztiek poltsa horiek kobratzea erabaki zuten, eta kontsumoa %85 gutxitu zen. Ez 
da kontsumitzaileen ardura bakarrik, erakundeek ere hartu behar dituzte batzuetan denen 
gustukoak ez diren erabakiak. Bigarren bidea berrerabiltzea da. Nola uler daiteke 
administrazioak behin bakarrik erabiltzeko balio duten gauzak fabrikatzen uztea? Erotuta al 
gaude? Hirugarren bidea birziklatzea da. Birziklatze ona lortzeko, behar-beharrezkoa da bilketa 
egokia egitea. Materia organikoa gure zaramaren %50 da, eta ezin da tratatu plastikoen gisa 
zaramarekin nahastuta dagoenean. Zeren zain gaude? Zertan ari gara materia organikoa 
batzeko edukiontzirik gabe? 

Errausketari dagokionez, azken hamar urteetan Bizkaian Zabalgarbiko erraustegiaren aurka 
egin dugu, beste toki batzuetan arrakasta izaten ari diren bide alternatiboak proposatuz. Zer 
egin dute Bizkaiko eta Gipuzkoako foru-aldundiek zabortegiak goraino bete bitartean? 
Erraustegietan etorkizunean erabilgarriak izan daitezkeen materialak erretzen dira. Horregatik, 
bide suizida bat dela esaten dugu. Erraustegiek oso inbertsio garestia behar dute; aitzitik, 
zarama mota bakoitzaren bilketa ona eta birziklatzea merkeagoak dira eta lanpostu gehiago 
sorrarazten dituzte. Erraustegietako tximinietatik ateratzen diren dioxinak eta furanoak ez ditugu 
nabaritzen, baina gure gorputzetan pilatuz doaz. Azkenean dena batu behar da, eta 
batuketaren emaitza, besteak beste, minbizia da. Hori baieztatzen duten ikerketa zientifikoak 
daude. 

Gure ustez, erakundeek hartu beharko luketen erabaki premiazkoena materia 
organikoaren bilketa egokia bultzatzea litzateke, edukiontzi bereziak eta konpostaje-plantak 

jarriz, zarama mota hau tratatu eta ongarri bihurtzeko. Gure zaramen %50i buruz ari gara 
hizketan, jauzi handia litzateke. Erakundeak zabarkeriaz eta arduragabekeriaz ari dira jokatzen, 
neurriak astiro hartzen ari dira. 

